Document ID: 32012R0784

KOMISIJAS REGULA (ES) Nr. 784/2012
(2012. gada 30. augusts),
ar ko groza Regulu (ES) Nr. 1031/2010, lai iekļautu izsoles platformu, ko ieceļ Vācija, un labo tās 59. panta 7. punktu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 3.d panta 3. punktu un 10. panta 4. punktu,
tā kā:
(1)
Komisijas 2010. gada 12. novembra Regula (ES) Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā (2), ļauj dalībvalstīm, kas nepiedalās 26. panta 1. un 2. punktā paredzētajā kopīgajā rīcībā, iecelt savu izsoles platformu, lai izsolītu savu kvotu daļu, uz ko attiecas Direktīvas 2003/87/EK II un III nodaļa. Saskaņā ar minētās regulas 30. panta 5. punkta trešo daļu šādas izsoles platformas var iecelt ar nosacījumu, ka attiecīgo izsoles platformu iekļauj III pielikumā.
(2)
Atbilstoši Regulas (ES) Nr. 1031/2010 30. panta 4. punktam Vācija informēja Komisiju par lēmumu nepiedalīties kopīgajā rīcībā, kas paredzēta minētās regulas 26. panta 1. un 2. punktā, un iecelt savu izsoles platformu.
(3)
2012. gada 9. martā Vācija paziņoja Komisijai par savu nodomu iecelt European Energy Exchange AG (EEX) par izsoles platformu, kas minēta Regulas (ES) Nr. 1031/2010 30. panta 2. punktā.
(4)
2012. gada 22. martā Vācija iesniedza paziņojumu Klimata pārmaiņu komitejai. Turklāt Vācija Komisijai sniedza papildu informāciju un skaidrojumus, attiecīgi papildinot paziņojumu.
(5)
Ierosinājums iecelt EEX par izsoles platformu, kas minēta Regulas (ES) Nr. 1031/2010 30. panta 2. punktā, atbilst minētās regulas prasībām un ir saskaņā ar mērķiem, kas izklāstīti Direktīvas 2003/87/EK 10. panta 4. punktā.
(6)
Saskaņā ar Regulas (ES) Nr. 1031/2010 35. panta 3. punkta e) apakšpunktu izsoles platforma nedrīkst ļaunprātīgi izmantot iecelšanas līgumu, nepamatoti paaugstinot citu savu darbību konkurētspēju, jo īpaši otrreizējos tirgos, ko tā organizē. Tāpēc EEX var ietvert izsoles platformu sarakstā ar nosacījumu, ka EEX izsoles pretendentiem ļauj piedalīties izsolē, neprasot kļūt par locekli vai dalībnieku otrreizējā tirgū, ko organizē EEX, vai citā EEX vai trešās puses pārvaldītā tirdzniecības vietā.
(7)
Regulas (ES) Nr. 1031/2010 35. panta 3. punkta h) apakšpunkts nosaka: ieceļot izsoles platformu, dalībvalsts ņem vērā, kādā mērā ir paredzēti pasākumi, kas nodrošinās, lai izsoles platforma nodotu visus izsoļu rīkošanai nepieciešamos materiālos un nemateriālos aktīvus izsoles platformas pēctecim. Šādi pasākumi skaidri un laikus jānosaka izejas stratēģijā, ko pārskata izsoles uzraugs. EEX jāizstrādā šāda izejas stratēģija un rūpīgi jāievēro izsoles uzrauga atzinums.
(8)
Izsoles platformai jāsaņem izsoles uzrauga atzinums par metodiku Regulas (ES) Nr. 1031/2010 7. panta 6. punkta un 8. panta 3. punkta piemērošanai. Tomēr, ja izsoles uzraugs nav iecelts pirms attiecīgās izsoles sākuma, izsoles platformai jāļauj turpināt rīkot izsoli bez izsoles uzrauga atzinuma.
(9)
Tāpēc būtu attiecīgi jāgroza Regula (ES) Nr. 1031/2010.
(10)
Turklāt būtu jālabo dažas atsauces Regulas (ES) Nr. 1031/2010 59. panta 7. punktā.
(11)
Lai Vācijas ieceltā izsoles platforma varētu rīkot paredzamas un savlaicīgas izsoles, šai regulai būtu jāstājas spēkā steidzamības kārtā.
(12)
Šajā regulā paredzētie pasākumi ir saskaņā ar Klimata pārmaiņu komitejas atzinumu,
IR PIEŅĒMUSI ŠO REGULU.
1. pants
Grozījumi Regulā (ES) Nr. 1031/2010
Regulu (ES) Nr. 1031/2010 groza šādi:
1)
regulas 3. pantam pievieno šādu punktu:
“44)
“izejas stratēģija” ir viens vai vairāki dokumenti, kurus nosaka saskaņā ar līgumiem, ar ko ieceļ izsoles uzraugu vai attiecīgo izsoles platformu, un kuros ir paredzēti konkrēti pasākumi, lai nodrošinātu to, ka:
a)
visi izsoļu rīkošanas turpināšanai un netraucētai izsoļu norisei nepieciešamie materiālie un nemateriālie aktīvi tiek nodoti izsoles platformas pēctecim;
b)
līgumslēdzējām iestādēm vai izsoles uzraugam, vai abiem tiek sniegta visa informācija, kas ir saistīta ar izsoļu procesu un vajadzīga, lai organizētu iepirkumu procedūru izsoles platformas pēcteča iecelšanai;
c)
līgumslēdzējām iestādēm vai izsoles uzraugam, vai izsoles platformas pēctecim, vai vairākiem no minētajiem tiek sniegta tehniskā palīdzība, kas līgumslēdzējām iestādēm vai izsoles uzraugam, vai izsoles platformas pēctecim, vai vairākiem no minētajiem ļauj saprast atbilstīgi a) un b) apakšpunktam sniegto attiecīgo informāciju, piekļūt šai informācijai vai to izmantot.”;
2)
regulas 7. panta 7. punktu aizstāj ar šādu:
“7. Izsoles platforma pirms izsoles sākuma nosaka metodiku 6. punkta piemērošanai, pirms tam apspriežoties ar izsoles uzraugu un saņemot tā atzinumu, un par to paziņojot 56. pantā minētajai kompetentajai valsts iestādei.
Laikā starp vienas izsoles platformas diviem solīšanas periodiem attiecīgā izsoles platforma var mainīt metodiku, pirms tam apspriežoties ar izsoles uzraugu un saņemot tā atzinumu, un par to paziņojot kompetentajām valsts iestādēm, kas minētas 56. pantā.
Ja izsoles uzraugs nav iecelts vismaz vienu mēnesi pirms attiecīgās izsoles sākuma, izsoles platforma var piemērot paredzēto metodiku bez izsoles uzrauga atzinuma.
Attiecīgā izsoles platforma rūpīgi ievēro izsoles uzrauga atzinumu.”;
3)
regulas 8. panta 3. punktam pievieno šādu daļu:
“Ja izsoles uzraugs nav iecelts vismaz vienu mēnesi pirms attiecīgās izsoles sākuma, izsoles platforma var turpināt izsoles norisi mainītajā laikā.”;
4)
regulas 25. panta 6. punktu aizstāj ar šādu:
“6. Izsoles uzraugs sniedz atzinumus saskaņā ar 7. panta 7. punktu, 8. panta 3. punktu un atbilstoši III pielikumā paredzētajam. Atzinumus sniedz pamatotā termiņā.”;
5)
regulas III pielikumu groza saskaņā ar šīs regulas pielikumu.
2. pants
Labojums Regulā (ES) Nr. 1031/2010
Regulas 59. panta 7. punktu aizstāj ar šādu:
“7. Solītāju klienti, kas minēti 1. punktā, jebkādas iespējamās sūdzības par 2. un 3. punktā minēto darbības noteikumu neievērošanu var iesniegt 4. punktā minētajām kompetentajām iestādēm saskaņā ar procedūras noteikumiem, kas attiecībā uz šādu sūdzību izskatīšanu ir paredzēti tajā dalībvalstī, kurā norisinās 1. punktā minēto personu pārraudzība.”
3. pants
Stāšanās spēkā
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 30. augustā

Labels: 3
18
20